PIRMĀS INSTANCES TIESAS SPRIEDUMS (piektā palāta)
2008. gada 30. janvārī
Lieta T‑394/04
Guido Strack
pret
Eiropas Kopienu Komisiju
Civildienests – Ierēdņi – Paaugstināšana amatā – 2003. gada paaugstināšana amatā – Prioritātes punktu piešķiršana – Atteikums paaugstināt amatā
Priekšmets Prasība atcelt amatā paaugstināšanas procedūru, kas tika veikta attiecībā uz prasītāju par 2003. gadu, šajā procedūrā piešķirtos
punktus, kā arī vēlāk pieņemto lēmumu prasītāju nepaaugstināt amatā
Nolēmums Atcelt lēmumu par prioritātes punktu piešķiršanu Guido Strack k‑gam attiecībā uz 2003. gada paaugstināšanu amatā, kā arī lēmumu viņu nepaaugstināt amatā attiecīgajā gadā. Komisija atlīdzina
tiesāšanās izdevumus.
Kopsavilkums
1.      Ierēdņi – Prasība – Nelabvēlīgs akts – Jēdziens – Lēmums, kurā noteikti ierēdnim piešķirtie paaugstināšanas amatā punkti
(Civildienesta noteikumu 45., 90. un 91. pants)
2.      Ierēdņi – Paaugstināšana amatā – Salīdzinošs nopelnu izvērtējums
(Civildienesta noteikumu 43. un 45. pants)
1.      Apstrīdami ir tikai tie akti ar juridiski saistošu iedarbību, kas skar prasītāja intereses, būtiski mainot tā tiesisko stāvokli,
un kas galīgi izsaka iestādes nostāju.
Jaunajā Komisijas izveidotajā paaugstināšanas sistēmā, kas balstīta uz tādu nopelnu ņemšanu vērā, kuri izteikti gadu gaitā
uzkrātos punktos, punktu piešķiršana noteiktā gadā ietekmē ne tikai attiecīgo paaugstināšanu amatā, bet var ietekmēt vairākas
paaugstināšanas amatā. Tādējādi punktu skaita noteikšana saistībā ar paaugstināšanu amatā ir autonoms akts, kurš rada saistošas
juridiskas sekas, kas var skart ierēdņa intereses, būtiski mainot viņa tiesisko stāvokli, kaut arī tā ir tikai viens no paaugstināšanas
amatā procedūras posmiem.
Savukārt attiecībā uz ierēdni veiktā paaugstināšanas amatā procedūra nav nelabvēlīgs akts Civildienesta noteikumu 90. un 91. panta
nozīmē, jo tā pati par sevi nerada tiesiskas sekas, kas varētu tieši skart viņa intereses.
(skat. 26., 29. un 30. punktu)
Atsauces: Pirmās instances tiesa, 1993. gada 28. septembris, T‑57/92 un T‑75/93 Yorck von Wartenburg/Parlaments, Recueil, II‑925. lpp., 36. punkts un tajā minētā judikatūra; 2006. gada 19. oktobris, T‑311/04 Buendía Sierra/Komisija, Krājums, II‑4137. lpp., 89. punkts.
2.      Ierēdņa karjeras attīstības ziņojuma atcelšana noteiktā gadā nozīmē šai gadā piešķirto nopelnu punktu atcelšanu, jo atzīme,
kuru katrs ierēdnis iegūst savā karjeras attīstības ziņojumā, novērtēšanas procedūras beigās tiek pārveidota par nopelnu punktiem,
kas ir izmantojami paaugstināšanai amatā. Šī atcelšana ietekmē prioritātes punktu piešķiršanu, kā arī lēmumu atteikt paaugstināšanu
amatā nākamā gada novērtējumā, it īpaši, ja iecēlējinstitūcija savu lēmumu par konkrēta prioritātes punktu skaita piešķiršanu
ierēdnim pamato ar nopelnu punktu skaitu, kuru ierēdnis ir ieguvis atbilstošajā novērtējumā.
(skat. 37.–39. punktu)